শুটিংয়ের অবসরে সেটে আমায় দাবা খেলতে হতো ঋত্বিক-হৃষিকেশের সঙ্গে

কলকাতা: আজ ‘চারুলতা’র জন্মদিন। শুটিং থেকে ফেরার সময় মাঝেমধ্যেই লেক গার্ডেন্সে তাঁর গাড়িকে দোকানের সামনে দাঁড়িয়ে থাকতে দেখা যায়। বিভিন্ন প্রয়োজনীয় জিনিস এর পাশাপাশি তাকে মিষ্টি কিনতেও দেখা যায়। কিন্তু চারুলতা অর্থাৎ মাধবী মুখোপাধ্যায়ের (Madhabi Mukherjee) তো সুগার! আসলে তিনি অতিথি আপ্যায়নের জন্য মিষ্টি কেনেন। তার আতিথেয়তা যারা পেয়েছেন তারা জানেন তার বাড়িতে গেলে যথেষ্ট ভালো চা এবং মিষ্টি পাওয়া যায়। এমনই একদিন তার বাড়িতে জন্মদিনের আগে সুস্বাদু চা সহযোগে আড্ডা চলছিল।

জন্মদিনের পুরনো স্মৃতি হাতরাতে হাতরাতে সত্যজিৎ নায়িকা বললেন, অল্প বয়সে উত্তম কুমার থেকে শুরু করে সবার কাছ থেকেই জন্মদিনে শুভেচ্ছা পেতাম। জন্মদিনে এখনো তিনি কাজ থেকে ছুটি নেন না। বহু আগে মা জন্মদিন পালন করতেন। এখন আমার মেয়ে নিজের মতন করে আমার জন্মদিনের আয়োজন করে।
গল্প করতে করতে মাধবী ফিরে গেলেন বহু পুরনো দিনের ফেলে আসা দিনগুলোতে। তিনি বোধহয় একমাত্র বাংলা ছবির নায়িকা যিনি ঋত্বিক ঘটক থেকে শুরু করে সত্যজিৎ,মৃণাল,তপন সিনহা সবার সঙ্গেই কাজ করেছেন। মাঝেমধ্যেই স্টুডিওতে দেখা হতো পরিচালক হৃষিকেশ মুখার্জির সঙ্গে।

আরও পড়ুন: বেঙ্গালুরু কনসার্টে শিল্পা রাওয়ের সঙ্গে মঞ্চ মাতালেন এড শিরান

পুরনো দিনের শুটিং সেটের কথা মনে পড়তেই মাধবীদি জানালেন যে সেটে নাকি তাঁকে মাঝেমধ্যেই ঋত্বিক ঘটক কিংবা হৃষিকেশ মুখার্জির সঙ্গে দাবা খেলতে বসতে হতো। কারণ এই দুই প্রখ্যাত পরিচালকের ধারণা ছিল যে মাধবীদি ভালো দাবা খেলতেন। শুটিংয়ের অবসরে মাঝেমধ্যেই ঋত্বিক তাঁকে টেনে এনে দাবার ৬৪ ছকের মুখোমুখি বসিয়ে দিতেন।

শুধু ঋত্বিক নয় পরিচালক ঋষিকেশ মুখার্জির সঙ্গেও দাবার বোর্ডে মুখোমুখি বসতে হতো মাধবীদিকে। কখনো শুটিংয়ের ফাঁকে অথবা বাড়িতে। মাধবীদি জানালেন, যতবারই এই দুই পরিচালকের সঙ্গে খেলা হয়েছে, ঋত্বিক কখনোই আমার সঙ্গে জিততে পারেনি আবার আমিও হৃষিদার সঙ্গে কখনো জিতে উঠতে পারিনি।এই দুই পরিচালকের সঙ্গে আমার যথেষ্ট সুসম্পর্ক তৈরি হয়েছিল। মজার ব্যাপার হলো ঋত্বিক ঘটক আমার সঙ্গে হেরে গেলেই আর একজন ভালো প্লেয়ারকে ডেকে এনে বলতো মাধব খুব ভালো খেলে ওর সঙ্গে জিততে পারো কিনা দেখো! প্রসঙ্গত, ঋত্বিকের সঙ্গে ১৯৬৫ সালে ‘সুবর্ণরেখা’ ছবিতে কাজ করেছিলেন মাধবী মুখোপাধ্যায়। মাধবীদির এমনই এক জন্মদিনেও দাবার ছকে মুখোমুখি হয়েছিলেন ঋত্বিকের সঙ্গে। মাধবীদির কথায় সেসব দিন ভোলার নয়।

অন্য খবর দেখুন